作者:吳文英
標題:瑞龍吟
內容:黯分袖。腸斷去水流萍，住船系柳。吳宮嬌月嬈花，醉題恨倚，蠻江豆蔻。吐春繡。筆底麗情多少，眼波眉岫。新園鎖卻愁陰，露黃漫委，寒香半畝。還背垂虹秋去，四橋煙雨，一宵歌酒。猶憶翠微攜壺，烏帽風驟。西湖到日，重見梅鈿皺。誰家聽、琵琶未了，朝驄嘶漏。印剖黃金籀。待來共憑，齊雲話舊。莫唱朱櫻口。生怕遣、樓前行雲知後。淚鴻怨角，空教人瘦。